આખી ઘટનામાં સુરાભાઈનું આટલી સરળતાથી છૂટવાનું અને પોલીસનું મોહમ્મદભાઈ, સુરાભાઈ અને કાર્યકરોને હોટલમાં જમાડવાનું મોહમ્મદભાઈને બહુ પચતું નહોતું. ‘પોલીસ કોઈથી ડરે નહીં અમે ના કરેલા કેટલાય ગુના અમારા માથે મારી મચળીને બેસાડી દે. ત્યાં આટલી સરળતાથી સુરાભાઈને છોડી દેવાનું?’ મોહમ્મદભાઈના પ્રશ્નોના જવાબમાં અમે એટલું જ કહ્યું, ‘તમે કાયદો જાણતા નથી. ડર લાગે છે એટલે એકની પકડીને લઈ જાય પછી આપણે પાછળ પુછવાય જતા નથી કે એને કેમ પકડ્યો? બસ એનો ફાયદો સૌ ઉઠાવે છે. એક વખત કારણ પુછતા થઈશું તો આ બધુ આપ મેળે ઓછુ થશે.’